section_heading: Sporazum s papom i talijanskim gradovima
paragraph_text: Fridrik ipak nije provodio samo politiku smirivanja nego je nastavio i na konfrontaciji. U ožujku 1172. predbacio je Lombardskom savezu i pristašama pape Aleksandra III. da žele rimsko carsko dostojanstvo prenijeti na Bizant. To mu je bio povod za peti pohod u Italiju godine 1174. koji nije bio usmjeren protiv Rima nego isključivo protiv sjevernotalijanskih gradova. Carska vojska nije međutim postigla značajniji uspjeh tako da je već sljedeće godine sklopljeno primirje između cara i Lombardskog saveza. Gradovi su se doduše formalno pokorili, ali odluke je donosio paritetski arbitražni odbor. Dogovor nije bio duga vijeka jer je car zahtijevao uništenje grada Alessandrije, a gradovi su tražili da se u pregovore uključi papa.